દક્ષ અને શિવ સામસામે છેડે છે. કર્મરત દક્ષમાં શિવનેત્ર નથી. અને શિવનેત્ર છે ત્યાં કર્મને સ્થાન નથી. દક્ષ જ્યારે કાર્યના પૂર્ણબિંદુએ પહોંચે છે ત્યારે શિવનેત્ર ઉઘડે છે. દક્ષ માટે તે પ્રલયની ઘડી છે. ફળ આવતાં ફૂલ ખરી પડે એવી આ સાફલ્યની વેળા છે. અદિતિ અને દક્ષના સંબંધ વિશે જે વૈદિક દ્રષ્ટિ છે તે દક્ષ અને શિવ દ્વારા જુદી રીતે વ્યક્ત થઈ છે. અદિતિને યજુર્વેદમાં ‘ઉભયતા શીર્ષ્ણા’ (વજુ. ૪-૧૯) બંને બાજુ મસ્તક ધરાવનારી કહી છે. તે મારે છે અને જિવાડે છે અથવા તો મારીને જિવાડે છે. શિવ પણ દક્ષનું મસ્તક છેદીને તેને નવા રૂપે જીવંત કરે છે.